कटक जंक्शन रेलवे स्टेशन
1893 से 1896 की अवधि के दौरान, 1,287 कि॰मी॰ (800 मील) लंबे ईस्ट कोस्ट स्टेट रेलवे का निर्माण और यातायात के लिए खोला गया था। इसमें ब्राह्मणी, कथाजोड़ी, कुआखाई, महानदी (ओडिशा की सबसे लंबी नदी) और बिरूपा जैसी नदियों के कुछ सबसे बड़े पुलों के निर्माण की आवश्यकता थी। कटक स्टेशन 1899 में भारतीय रेलवे संजाल से जुड़ा था। कटक रेलवे स्टेशन से निकटतम हवाई अड्डा बीजू पटनायक अंतर्राष्ट्रीय हवाई अड्डा, भुवनेश्वर है। कटक रेलवे स्टेशन से भुवनेश्वर हवाई अड्डे की दूरी 29.3 किलोमीटर है।
कठना नदी
कठना नदी (Kathana river) भारत के उत्तर प्रदेश राज्य में बहने वाली एक छोटी नदी है। यह गोमती नदी की उपनदी है, जो स्वयं गंगा नदी की उपनदी है। यह शाहजहाँपुर ज़िले के खुटार नगर के समीप स्थित मोती झील में आरम्भ होती है और सीतापुर ज़िले के दधनामऊ ग्राम के समीप गोमती नदी में विलय हो जाती है। कठना नदी का मार्ग इसे शाखू के जंगल वाले क्षेत्रों से ले जाता है। अपने ऐतिहासिक एवं सामाजिक महत्व के साथ-साथ, वन्य जीवों के लिए यह नदी और इसका जल जीवन रेखा के सदृश है।